
ŠAKIŲ RAJONO SAVIVALDYBĖS ADMINISTRACIJOS
LEKĖČIŲ SENIŪNIJA

2026-ŲJŲ METŲ VEIKLOS PLANAS

Seniūnija yra Šakių rajono savivaldybės administracijos struktūrinis teritorinis padalinys, veikiantis tam tikroje savivaldybės teritorijos dalyje. Seniūnijos aptarnaujamos teritorijos ribas savo sprendimu nustato savivaldybės Taryba.

LEKĖČIŲ SENIŪNIJOS MISIJA – savo administraciniame padalinyje padėti įgyvendinti Vietos savivaldos įstatyme administracijai pavestus uždavinius, veikti pagal savivaldybės administracijos direktoriaus patvirtintus seniūnijos veiklos nuostatus, organizuoti ir užtikrinti efektyvų savarankiškų ir valstybės deleguotų funkcijų valdymą, bendradarbiauti su esamomis kaimo bendruomenėmis, apibendrinti seniūnijos gyventojų pastabas, pasiūlymus ir siekti juos įgyvendinti.

LEKĖČIŲ SENIŪNIJOS VIZIJA – užtikrinti savivaldos plėtrą, sukurti sveiką, švarią, saugią ir patogią gyvenamąją aplinką, pagerinti gyvenimo kokybę kiekvienam bendruomenės nariui, efektyviai išnaudoti visus turimus gamtos resursus  kaimo turizmo vystymui, pritraukti investicijas siekiant sukurti palankias sąlygas verslui.

STRATEGINIAI UŽDAVINIAI

Atsižvelgiant į Šakių rajono savivaldybės prioritetines kryptis, Šakių rajono savivaldybės administracijos Lekėčių seniūnijos uždaviniai yra:
· Formuoti šiuolaikinę susisiekimo infrastruktūrą;
· Užtikrinti savivaldybės teritorijų vystymosi kryptingumą, jų prieinamumą ir atitiktį gyventojų poreikiams;
· Mažinti socialinės dezintegracijos ir skurdo prielaidas;
· Užtikrinti savivaldybės funkcijų ir įsipareigojimų vykdymą;
· Gerinti viešojo valdymo praktiką.

Šakių rajono savivaldybės 2025–2035 metų strateginiame plėtros plane numatyta Šakių rajono savivaldybės vizija: patogus gyventi zanavykų kraštas, puoselėjantis tradicijas ir užtikrinantis darnią plėtrą bei gyvenimo kokybę.
Šakių rajono savivaldybės 2026–2028 metų strateginis veiklos planas parengtas vadovaujantis strateginiame plėtros plane nustatytais tikslais, uždaviniais ir priemonėmis. Strateginio veiklos plano uždavinių pasiekimai ir programų įgyvendinimas prisidės prie strateginiame plėtros plane nustatytų tikslų, uždavinių ir priemonių įgyvendinimo.




2026 M. STRATEGINIUS UŽDAVINIUS ĮGYVENDINANČIOS PROGRAMOS

Šakių rajono savivaldybės administracijos Lekėčių seniūnija, vykdydama savo veiklą, prisideda prie Šakių rajono savivaldybės strateginio 2026–2028 metų veiklos plano šių programų įgyvendinimo:
1. Teritorijų vystymo ir ekonominės aplinkos gerinimo programa (kodas 001);
2. Švietimo, sporto ir kultūros puoselėjimo programa (kodas 002);
3. Sveikatos stiprinimo ir socialinės integracijos didinimo programa (kodas 003);
4. Valdymo programa (kodas 004).

VEIKLOS APŽVALGA PAGAL SENIŪNIJOS METINĮ VEIKLOS PLANĄ

2026 m. Lekėčių seniūnijos numatytos ir vykdomos funkcijos vadovaujantis patvirtintu seniūnijos 2026 metų veiklos planu įgyvendinama:
Lekėčių seniūnijos pagrindinis tikslas 2026 m. – gerinti gyvenimo kokybę seniūnijoje, kuriant sveiką, saugią ir švarią aplinką. Įgyvendinant Lekėčių seniūnijos 2026 m. strateginio veiklos plano programoje iškeltą tikslą, vykdant savarankiškas ir deleguotas funkcijas, seniūnijos gyventojai bus aptarnaujami laiku ir kokybiškai, jiems bus suteikta reikalinga informacija, išduodamos pažymos ir kiti reikalingi dokumentai, suteikiama reikalinga socialinė pagalba, įstatymų nustatyta tvarka atliekami notariniai veiksmai, organizuojamos gyventojų ir bendruomenių sueigos, vykdoma kultūros-istorijos paminklų priežiūra, gerinama vietinės reikšmės kelių būklė. Siekiama efektyviai išnaudoti visus esamus rezervus nedarbui mažinti. Nustatyta tvarka seniūnija teiks valstybės ir savivaldybės institucijoms statistines žinias ir ataskaitas, atliks kitas tarybos sprendimu, mero potvarkiu ar administracijos direktoriaus įsakymu deleguotas funkcijas. Bus kuriama saugi ir švari aplinka bendruomenės nariams ir seniūnijos svečiams.
Šakių rajono savivaldybės tarybos 2009 m. spalio 29 d. sprendimu Nr. T-354 „Dėl rajono savivaldybės administracijos seniūnijų aptarnaujamų teritorijų gyvenamųjų vietovių ar jų dalių suskirstymo į seniūnaitijas“, Lekėčių seniūnijoje patvirtintos trys seniūnaitijos: Jančių, Lekėčių, Mikytų.


DUOMENYS APIE SENIŪNIJĄ

	1.
	Seniūnijos plotas
	ha
	7800,02

	2.
	Gyventojų skaičius 2026-01-01
	vnt. 
	1273

	3.
	Bendras kelių ir gatvių ilgis
	 km 
	52,213

	4.
	Gatvių ilgis 
	km
	16,620

	5.
	Seniūnijoje esančių kelių ilgis 
	km
	35,593

	6.
	Atliekų tvarkymo darbai
	t
	64

	7.
	Veikiančių kapinių sk. 
	vnt.
	2

	
	kapinių plotas
	ha
	5,65

	8.
	Seniūnijos gatvių šviestuvų skaičius
	vnt.
	220

	9.
	Seniūnijos prižiūrimų želdinių, piliakalnių plotas
	ha.
	14,79

	10.
	Savivaldybei priklausančio socialinio būsto priežiūra
	vnt.
	2

	11.
	Socialiai remtinų šeimų skaičius
	vnt.
	16




PLANUOJAMI LEKĖČIŲ SENIŪNIJOS 2026 METŲ VEIKLOS PLANO REZULTATAI

Šakių rajono savivaldybės strateginio plėtros plano vizija: patogus gyventi zanavykų kraštas, puoselėjantis tradicijas ir užtikrinantis darnią plėtrą bei gyvenimo kokybę.

Įgyvendinant Lekėčių seniūnijos 2026 metų veiklos planą bus siekiama prisidėti prie Šakių rajono savivaldybės 2025–2035 metų strateginiame plėtros plane numatytų tikslų įgyvendinimo:
· skatinti ekonominę plėtrą ir užtikrinti teritorijų vystymą;
· didinti švietimo ir kultūros paslaugų prieinamumą ir kokybę;
· didinti socialinę gerovę;
· stiprinti vietos savivaldą.

Lekėčių seniūnija 2026 m. įgyvendina:
Šakių rajono savivaldybės strateginio 2026–2028 metų veiklos plano programos kodas 001 „Teritorijų vystymo ir ekonominės aplinkos gerinimo programa“ seniūnijos uždavinio „Formuoti šiuolaikinę susisiekimo infrastruktūrą“ priemonę „Kelių ir gatvių kokybės užtikrinimas“. Įgyvendinant šią priemonę, 2026 m. bus žvyruojami bei valomi ir barstomi slidūs keliai ir gatvės. Planuojama prižiūrėti 52,213 km seniūnijai priskirtų kelių ir gatvių. 27 km kelių numatoma lyginti du kartus samdant rangovą ir keturis kartus ir daugiau (pagal poreikį) lyginti savo turima technika. Žvyro numatoma įsigyti apie 1900 t, juo bus užtaisomi kelių įlūžimai, likęs žvyras bus panaudojamas tęsiant žvyrkelių kelio dangos atnaujinimą. Bus atnaujinta apie 2 km kelio dangos, kartu pasitelkus ir rėmėjų lėšas. Kelius nuo sniego valysime pagal poreikį. Gatves numatoma šluoti 6 kartus, iš viso susidarys 42 km. Gatvėse išdaužytos asfalto duobės bus užtaisomos šaltu asfaltu.
Šakių rajono savivaldybės strateginio 2026–2028 metų veiklos plano programos kodas 001 „Teritorijų vystymo ir ekonominės aplinkos gerinimo programa“ seniūnijos uždavinio „Užtikrinti savivaldybės teritorijų vystymosi kryptingumą, jų prieinamumą ir atitiktį gyventojų poreikiams“ ir uždavinio priemonę „Aplinkotvarkos ir atliekų tvarkymo sistemos gerinimas“. Įgyvendinant šią priemonę, bus vykdoma Lekėčių seniūnijos gatvių, pakelių, kapinių, takų tvarkymas, šaligatvių priežiūra. Bus šienaujami parkai, kelių pakelės, prižiūrimi želdiniai. Miestelyje esančių parkų teritorijos, vejos prie daugiabučių gyvenamųjų namų, kitos rekreacinės zonos, gatvių pakelės bus šienaujamos kartą per savaitę. Taip pat bus šienaujama: kaimo kelių pakelės vieną kartą per mėnesį, piliakalnio teritorija – kas du mėnesiai, kaimų kapinaičių plotai kas trys mėnesiai. Visi miestelio šaligatviai šluojami vieną kartą per savaitę, važiuojamoji gatvės dalis šluojama du kartus per mėnesį. Valomas sniegas nuo šaligatvių ir gatvių ir barstoma druskos mišiniu pagal poreikį. Planuojama remontuoti trinkelėmis klotus šaligatvius pagal poreikį. Lekėčių miestelio, Mikytų bei Pavilkijo gyvenvietės bus apšviečiamos tamsiuoju paros metu nuo 5.00 val. iki 24.00 val. Miestelio centre esančiame skvere įrengti 4 šviestuvai švies tamsiuoju paros laiku visus metus. Miestelio viešose erdvėse bus sodinamos gėlės ir prižiūrimi gėlynai. Visas surinktas šiukšles išrūšiuosime, žaliąsias atliekas kompostuosime seniūnijoje esančioje aikštelėje. Mišrios atliekos iš kapinių bus išvežamos pagal grafiką. Planuojame įrengti vaizdo stebėjimo kamerą ir atnaujinti pagrindinį taką su aikštele Lekėčių civilinėse kapinėse. Numatome Kretkampio kapinėse užtverti tvorą. Planuojame įrengti elektros įvadą ir instaliaciją sandėliavimo patalpose, esančiose Draugystės g.48, Lekėčiuose. Bus išlaikoma bei remontuojama aplinkos priežiūros technika, mokamas darbo užmokestis ir socialinis draudimas aplinkos tvarkymo darbuotojams.
Šakių rajono savivaldybės strateginio 2026–2028 metų veiklos plano programos kodas 002 „Švietimo, sporto ir kultūros puoselėjimo programa“ seniūnijos uždavinio „Didinti švietimo paslaugų prieinamumą“ priemonę „Mokinius vežančio Lekėčių seniūnijos autobuso išlaikymas“. Įgyvendinant šią priemonę bus vykdomas mokinių pavėžėjimas iki mokymo įstaigos. 
Šakių rajono savivaldybės strateginio 2026–2028 metų veiklos plano programos kodas 003 „Sveikatos stiprinimo ir socialinės integracijos didinimo programa“ seniūnijos uždavinio „Mažinti socialinės dezintegracijos ir skurdo prielaidas“ ir priemonę „Savivaldybės gyventojų užimtumo skatinimas“. Įgyvendinant šią priemonę bus vykdoma Lekėčių miestelio gatvių, pakelių, takų tvarkymas, prižiūrimi šaligatviai ir vietinės reikšmės kelių pakraščiai. Įgyvendinant priemonę, bus vykdomas žolės pjovimas, želdinių priežiūra, tam panaudojant pagal užimtumo didinimo darbų programą įdarbintus 2 žmones, aprūpinant juos būtinomis darbo priemonėmis.
Šakių rajono savivaldybės strateginio 2026–2028 metų veiklos plano programos kodas 003 „Sveikatos stiprinimo ir socialinės integracijos didinimo programa“ seniūnijos uždavinio „Mažinti socialinės dezintegracijos ir skurdo prielaidas“, priemonę „Užtikrinti finansinės pagalbos teikimą Lekėčių seniūnijos gyventojams (išmokos mokėjimams ir kt.)“. Įgyvendinant šią priemonę bus tinkamai organizuojamas vienkartinių pašalpų skyrimas pagal poreikį.  10 šeimų planuojama suteikti vienkartinę piniginę paramą dėl sunkios materialinės padėties, dėl ligos ar kitos nelaimės. Bus lankomos socialiai remtinos šeimos, vieniši ir turintys negalią gyventojai. Asmenims, kurie atlieka visuomenei naudingą darbą, bus nuperkamos darbo priemonės. Bus renkamas socialinio būsto nuomos mokestis, kuris bus panaudojamas dviejų socialinių būstų remontui. Bus renkamas administruojamų būstų nuomos mokestis.
Šakių rajono savivaldybės strateginio 2026–2028 metų veiklos plano programos kodas 004 „Valdymo programa“ seniūnijos uždavinio „Užtikrinti savivaldybės funkcijų ir įsipareigojimų vykdymą“ priemonę „Savivaldybės valdymo ir funkcionalumo užtikrinimas“, bus naudojamos lėšos kvalifikacijos kėlimui, transportui, kanceliarinėms prekėms, komunalinėms paslaugoms, higienos ir sanitarinėms prekėms, komunalinėms paslaugoms, išlaidoms seniūnijos patalpų išlaikymui. Planuojama sutvarkyti seniūnijos administracinio pastato vidų.
Šakių rajono savivaldybės strateginio 2026–2028 metų veiklos plano programos kodas 004 „Valdymo programa“ seniūnijos uždavinio „Gerinti viešojo valdymo praktiką“ priemonę „Administracinės naštos mažinimo priemonių įgyvendinimas“. Įgyvendinant šią priemonę bus dirbama su metrikacijos ir gyvenamosios vietos deklaravimo informacine sistema (MGVDIS), DVS programa (KONTORA), VIPIS viešųjų pirkimų sistema, SVS sutarčių valdymo sistema, EAIS (Elektroninio archyvo informacine sistema). Bus išduodamos pažymos juridiniams faktams patvirtinti ir nuolat vykdomas susirašinėjimas su įvairiomis institucijomis, įstaigos veiklos klausimais. Išduodami laidojimo leidimai, rekomendacijos gauti leidimui saugotinų medžių ir krūmų kirtimo, persodinimo ar kitokio pašalinimo, genėjimo darbams. Įgyvendinant šią priemonę, bus išduota per trumpesnį laiką nei nustatyta teisės aktuose leidimai, pažymos. Nuolat bus vykdomos gyvenamosios vietos deklaravimo funkcijos: faktinę gyvenamąją vietą pavirtinančių pažymų išdavimas, priimami prašymai, dėl gyvenamosios vietos adreso keitimo, tikslinimo, naikinimo, atitinkamų sprendimų priėmimas, gyvenamosios vietos neturinčių asmenų apskaita. Bus atliekami notariniai veiksmai, sudaromi testamentai.
Įgyvendinant 2026 metų veiklos planą bei tikslą bus užtikrintas priskirtos teritorijos visuomenės viešųjų poreikių ir interesų tenkinimas ir seniūnijos funkcijų vykdymas. Seniūnija įsipareigoja savalaikiai planuoti ir efektyviai naudoti finansinius, žmogiškuosius bei materialinius išteklius, apibendrinti statistinius praeitų metų veiklos duomenis ir pateikti juos ataskaitoje administracijos direktoriui.
Seniūnijos funkcijos 2026 m.:
· neviršydama savo įgaliojimų, seniūnijos teritorijoje organizuos ir kontroliuos savivaldybės institucijų sprendimų įgyvendinimą arba pati juos įgyvendins;
· dalyvaus vertinant  atskirų šeimų (asmenų) gyvenimo sąlygas bei poreikius ir surašant buities ir gyvenimo sąlygų patikrinimo aktą, teiks savivaldybės administracijai siūlymus dėl socialinės paramos toms šeimoms (asmenims) reikalingumo ir paramos būdų;
· dalyvaus vykdant vaiko teisių apsaugą, užtikrins prevencinės pagalbos vaikui ir šeimai organizavimą, socialinių, švietimo, sveikatos priežiūros įstaigų bei kitų įstaigų teikiamų paslaugų koordinavimą ir darbą su socialinę riziką patiriančiomis šeimomis;
· rinks ir merui teiks duomenis, reikalingus savivaldybės teritorijoje gyvenančių vaikų apskaitai;
· registruos žemės, vandens telkinių, miško sklypų savininkų, valdytojų ir naudotojų pranešimus apie medžiojamųjų gyvūnų ir griežtai saugomų rūšių laukinių gyvūnų padarytą žalą ir teiks duomenis savivaldybės administracijos direktoriui;
· dalyvaus rengiant ir įgyvendinant kaimo plėtros programas;
· dalyvaus organizuojant ir įgyvendinant civilinę saugą;
· dalyvaus rengiant ir įgyvendinant gyventojų užimtumo programas;
· dalyvaus organizuojant vietos gyventojų apklausas, atliekant gyventojų ir būstų, kitus visuotinius surašymus;
· dalyvaus kuriant ir įgyvendinant informacinės visuomenės plėtros programas;
· dalyvaus organizuojant gyventojų sporto ir kultūros renginius;
· dalyvaus organizuojant viešuosius darbus ir visuomenei naudingą veiklą;
· organizuos nemokamus viešuosius darbus nustatyta tvarka pasiųstiems asmenims; 
· organizuos ir (arba) kontroliuos savivaldybės kelių, bendrojo naudojimo teritorijų, kapinių, želdinių, gatvių, šaligatvių, aikščių, automobilių stovėjimo aikštelių valymą ir priežiūrą, gatvių ir kitų viešų vietų apšvietimą, viešųjų tualetų paslaugų teikimą;
· dalyvaus vykdant socialinės paramos teikimą ir socialinių išmokų, pašalpų mokėjimą bei kontrolę;
· teisės aktų nustatyta tvarka dalyvaus įgyvendinant valstybės perduotas funkcijas žemės ūkio srityje;
· dalyvaus rengiant ir įgyvendinant vietos veiklos grupių programas ir vietos plėtros strategijas;
· tvarkys priskirtus registrus ir nustatyta tvarka teiks duomenis;
· tvarkys gyvenamosios vietos deklaravimo duomenų ir gyvenamosios vietos nedeklaravusių asmenų apskaitą, išduos seniūnijos aptarnaujamos teritorijos gyventojams Lietuvos Respublikos gyvenamosios vietos įstatyme nustatytus, taip pat įstatymuose numatytus kitus faktinę padėtį patvirtinančius dokumentus;
· Vyriausybės nustatyta tvarka išduos leidimus laidoti;
· dalyvaus organizuojant viešųjų paslaugų teikimą ir (ar) prižiūrint, kaip teikiamos viešosios paslaugos, teiks pasiūlymus savivaldybės administracijai dėl viešųjų paslaugų teikimo gerinimo, o Lietuvos Respublikos vietos savivaldos įstatymo 54 straipsnio 2 dalyje numatytais atvejais pati teiks šias paslaugas;
· užtikrins tinkamą seniūnijos dokumentų tvarkymą, naudojimą ir saugojimą;
· teisės aktų nustatyta tvarka organizuos seniūnijoje esančio turto inventorizaciją;
· organizuos seniūnijoje esančio ilgalaikio ir trumpalaikio turto efektyvų valdymą ir naudojimą;
· dalyvaus įgyvendinant seniūnijoje kultūrinių renginių, kuriuos rengs kultūros įstaigos, projektus;
· vykdys rajono savivaldybei nuosavybės teise priklausančių gyvenamųjų patalpų administravimą;
· atliks kitas Lietuvos Respublikos vietos savivaldos įstatymo ar savivaldybės tarybos sprendimu nustatytas, funkcijas.
Įgyvendinant Lekėčių seniūnijos 2026 metų veiklos planą bei uždavinius ir tikslus, vykdant savarankiškas ir valstybės deleguotas funkcijas, seniūnijos gyventojai bus aptarnaujami laiku ir kokybiškai. Suteikiama reikalinga informacija, išduodamos pažymos, suteikiama reikalinga socialinė pagalba, deklaruojama gyvenamoji vieta ir kitos funkcijos. Kuriama saugi ir švari aplinka bendruomenės nariams, seniūnijos svečiams. 


Seniūnas                                                                                                 Ričardas Krikštolaitis
